Anita Knakkergaard (DF), 2008-10-23:
Formålet med lovforslaget er at gennemføre dele af direktiv af 14. marts 2007 - kaldet Inspiredirektivet - om opbygning af en infrastruktur for geografisk information i Det Europæiske Fællesskab.
Der opbygges i medlemslandene en infrastruktur for geografisk information på miljøområdet, der kan sammenstilles i en fælles standardiseret form og gøres tilgængelig for EU-medlemslandenes myndigheder, EU-institutioner og borgerne på tværs af landegrænser.
Offentlige myndigheder får pligt til at gøre deres geografiske data tilgængelige, og staten - Miljøministeriet - etablerer et net af tjenester på internettet, Inspireportalen, hvor man kan se og downloade de stedbestemte data, der er omfattet.
Inspiredirektivets kapitel 1 indeholder bestemmelser om, hvilke geodatasæt der er omfattet.
Direktivet omfatter som hovedregel offentlige myndigheders stedbestemte data, som foreligger i elektronisk form.
Det er endvidere en betingelse for, at data er omfattet af direktivet, at de vedrører et eller flere temaer, som er anført i bilag 1, 2 og 3.
Data, som bilag 1 og 2 vedrører, er basale kort- og registerdata, som danner grundlag for stedfæstelsen af data omfattet af bilag 3.
Bilag 1 og 2 omfatter f.eks. data vedrørende transportnet, matrikelnumre og adresser.
Data omfattet af bilag 3 har særlig betydning for planlægning, administration og overvågning af miljørelaterede forhold.
I Dansk Folkeparti er vi enige i, at der er stort behov for international samordning af miljødata på tværs af landegrænserne, som Inspiredirektivet foreskriver.
Men lovforslaget går langt videre, end direktivet kræver, hvilket vi ikke ønsker.
De steder, lovforslaget går for vidt ifølge Dansk Folkeparti, er: Ifølge lovens § 1, stk. 2, og § 9 kan miljøministeren fastsætte bestemmelser, som medfører, at andre geodatasæt bliver omfattet af loven, og at bestemmelser herom vil blive fastsat efter forhandling med den minister, området hører under.
I Dansk Folkeparti ønsker vi ikke at give ministeren bemyndigelse hertil, da omkostningerne til forvaltningsopgaver og etablering og drift af Danmarks Inspiregeoportal vil koste 47,5 mio. kr. i perioden 2009-2019.
Hvis ministeren ønsker yderligere tiltag, vil omkostningerne jo blot stige.
Vi mener, at Danmark i første omgang skal gennemføre de tiltag, direktivet kræver.
En anden ting er lovforslagets § 11.
Heraf fremgår, at miljøministeren kan henlægge sine beføjelser i medfør af denne lov til en styrelse under miljøministeren, og af § 11, stk. 2, fremgår, at henlægger miljøministeren sine beføjelser efter denne lov til Kort- og Matrikelstyrelsen, kan ministeren fastsætte bestemmelser om klageadgang, herunder at afgørelser ikke skal kunne indbringes for anden administrativ myndighed.
Vi ønsker i Dansk Folkeparti at beholde klageadgangen og kan derfor ikke godkende hele § 11. Efter at have gennemgået høringssvarene ønsker vi i Dansk Folkeparti svar på, hvorledes ministeren agter at løse den konkurrencemæssige situation mellem det statsstøttede KMS og de private udbydere.
Ignorerer Miljøministeriet fortsat en række anbefalinger fra Konkurrencerådet, og vil ministeren give en skriftlig orientering om, hvordan ministeren agter at løse problemet?
Vi ser frem til behandlingen i udvalget, hvor vi vil stille yderligere spørgsmål til ministeren.
Men som sagt er vi positivt indstillet over for de tiltag, direktivet kræver, men ikke de yderligere tiltag, som jeg har påtalt.